## Pravilnik o usklađivanju mirovina i drugih novčanih primanja iz mirovinskog i invalidskog osiguranja

### NN 66/1997 (30.6.1997.), Pravilnik o usklađivanju mirovina i drugih novčanih primanja iz mirovinskog i invalidskog osiguranja

# **REPUBLIČKI FONDOVI MIROVINSKOG I INVALIDSKOG OSIGURANJA RADNIKA, SAMOSTALNIH PRIVREDNIKA I INDIVIDUALNIH POLJOPRIVREDNIKA HRVATSKE**

Na temelju članka 3. stavka 5. i članka 4. Zakona o usklađivanju
mirovina i drugih novčanih primanja iz mirovinskog i invalidskog
osiguranja, te upravljanju fondovima mirovinskog i invalidskog osiguranja
(»Narodne novine«, broj 20/97), članka 6. točke
11. Statuta Republičkog fonda mirovinskog i invalidskog osiguranja
radnika Hrvatske (»Narodne novine«, br. 58/90, 21/92, 116/93
i 23/95), članka 6. točke 12. Statuta Republičkog
fonda mirovinskog i invalidskog osiguranja samostalnih privrednika Hrvatske
(»Narodne novine«, br. 58/90, 21/92, 116/93, 23/95 i 24/97)
i članka 6. točke 9. Statuta Republičkog fonda mirovinskog
i invalidskog osiguranja individualnih poljoprivrednika Hrvatske (»Narodne
novine«, br. 58/90 i 21/92), Upravni odbor Republičkog fonda
mirovinskog i invalidskog osiguranja radnika Hrvatske, Upravni odbor Republičkog
fonda mirovinskog i invalidskog osiguranja samostalnih privrednika Hrvatske
i Upravni odbor Republičkog fonda mirovinskog i invalidskog osiguranja
individualnih poljoprivrednika Hrvatske, na zajedničkoj sjednici
održanoj 6. svibnja 1997. donose

## **PRAVILNIK**

### **O USKLAÐIVANJU MIROVINA I DRUGIH NOVČANIH PRIMANJA IZ MIROVINSKOG I INVALIDSKOG OSIGURANJA**

Članak 1.

Na temelju članka 3. Zakona o usklađivanju mirovina i drugih
novčanih primanja iz mirovinskog i invalidskog osiguranja, te upravljanju
fondovima mirovinskog i invalidskog osiguranja (u daljnjem tekstu: Zakon)
usklađivanje mirovina obavlja se od 1. siječnja i do 1. srpnja
tekuće godine, prema prosječnom kretanju troškova života u
Republici Hrvatskoj u prethodnom polugodištu.

Članak 2.

Usklađivanje mirovina u smislu članka 3. stavka 3. Zakona
obavlja se i u rokovima kraćim od rokova iz članka 1. ovoga
Pravilnika, ako porast troškova života iznosi više od 3% za jedan ili više
mjeseci u odnosu na mjesec za koji je obavljeno posljednje usklađivanje.
Usklađena mirovina pripada od prvoga dana sljedećeg mjeseca nakon
mjeseca u kojem su se stekli uvjeti za usklađivanje.

Članak 3.

Postotak za usklađivanje mirovina prema kretanju troškova života
u razdoblju za koje se obavlja usklađivanje izračunava se tako
da se pomnože mjesečni indeksi troškova života, prema podacima Državnog
zavoda za statistiku, u tom razdoblju.

Ako je mirovina usklađena u razdoblju kraćem od 16 mjeseci
(članak 2.), tada se za usklađivanje mirovina od 1. siječnja
i 1. srpnja tekuće godine izračunava postotak za usklađivanje
mirovina tako da se uzme u obzir kretanje troškova života počevši
od mjeseca za koji je posljednji put usklađena mirovina.

Članak 4.

Mirovine ostvarene u tekućoj godini usklađuju se s kretanjem
troškova života na isti način i u istom postotku kao ranije ostvarene
mirovine.

Članak 5.

Odredbe ovoga pravilnika o usklađivanju mirovina odnose se i na
usklađivanje novčane naknade za tjelesno oštećenje, doplatka
za pomoć i njegu, naknadu plaće iz članka 52. stavka
1. točke 1. do 3. Zakona o mirovinskom i invalidskom osiguranju,
najviše svote mirovine, najniže mirovine, minimalne mirovine, granične
svote najnižega mirovinskog primanja radi određivanja zaštitnog dodatka
i zajamčene najniže svote mirovine.

Članak 6.

Ovaj pravilnik stupa na snagu osmoga dana od dana objave u »Narodnim
novinama«, a primjenjivat će se od 1. siječnja 1997.

Klasa: 140-13/97-01/1903
Urbroj: 341-99-01/97-52
Zagreb, 6. svibnja 1997.

Predsjedatelj zajedničke sjednice upravnih odbora
**dr. sc. Ðuro Njavro,** v. r.

Pravilnik, NN 66/1997-1056